Document ID: 32002L0001

Οδηγία 2002/1/ΕΚ της Επιτροπής
της 7ης Ιανουαρίου 2002
για την τροποποίηση της οδηγίας 94/39/ΕΚ όσον αφορά τις ζωοτροφές που προορίζονται για την υποστήριξη της ηπατικής λειτουργίας στην περίπτωση χρόνιας ηπατικής ανεπάρκειας
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 93/74/ΕΟΚ του Συμβουλίου, της 13ης Σεπτεμβρίου 1993, για τις ζωοτροφές με τις οποίες επιδιώκονται στόχοι ιδιαίτερης διατροφής(1), όπως τροποποιήθηκε τελευταία από την οδηγία 1999/29/ΕΚ(2), και ιδίως το άρθρο 6 στοιχείο γ),
Εκτιμώντας τα ακόλουθα:
(1) Με την οδηγία 94/39/ΕΚ(3), όπως τροποποιήθηκε από την οδηγία 95/9/ΕΚ(4), η Επιτροπή έχει θεσπίσει κατάλογο των χρήσεων για τις οποίες προορίζονται οι ζωοτροφές, για σκοπούς ιδιαίτερης διατροφής.
(2) Από την περαιτέρω επιστημονική έρευνα διαπιστώνεται ότι δεν υπάρχει ανάγκη μείωσης ή μετρίασης του επιπέδου λιπαρών σε ζωοτροφές που προορίζονται για την υποστήριξη της ηπατικής λειτουργίας σε περιπτώσεις χρόνιας ηπατικής ανεπάρκειας σε γάτες και σκύλους. Ωστόσο, διαπιστώνεται ότι θα ήταν χρήσιμο να επισημαίνεται στην ετικέτα η ανάγκη να υπάρχει πάντοτε διαθέσιμο νερό σε ζώα που σιτίζονται με παρόμοιες ζωοτροφές.
(3) Ως εκ τούτου, η οδηγία 94/39/ΕΚ πρέπει να τροποποιηθεί ανάλογα.
(4) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα της οδηγίας 94/39/ΕΚ τροποποιείται σύμφωνα με το παράρτημα της παρούσας οδηγίας.
Άρθρο 2
Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση με την οδηγία αυτή, το αργότερο έως τις 20 Νοεμβρίου 2002 και ενημερώνουν αμέσως σχετικά την Επιτροπή.
Όταν τα κράτη μέλη εκδίδουν τις εν λόγω διατάξεις, αυτές θα πρέπει να περιλαμβάνουν αναφορά στην οδηγία αυτή ή να συνοδεύονται από τέτοια αναφορά κατά το χρόνο της επίσημης δημοσίευσής τους. Η διαδικασία για την αναφορά αυτή θεσπίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 7 Ιανουαρίου 2002.

Labels: 3
17
6